Langs kysten ud for Ertebølle Hoved kan der netop nu skimtes flere gule flag. Flagene markerer en gå-rute, som børn og voksne kan gå, hvis de vil blive klogere på stenalderen og historien. Stenaldercenter Ertebølle og Vesthimmerlands Museum laver den næste tid forskellige ruter med poster, så familier kan få glæde af museets viden, selvom museet er lukket for tiden. -	Der er så mange gode historier derude, som vi gerne vil fortælle, og det tænker vi, at vi kan gøre på en lidt anderledes måde. Vi har valgt nogle steder, der er spændende, og hvor der er kød på historien, siger Louise Villadsen, der er centerleder på Stenaldercenter Ertebølle. Historien udspiller sig i landskabet Stenaldercentret holder som alle andre museer lukket i denne tid på grund af coronarestriktionerne. Samtidig er der nok nogle børnefamilier, der er ved at løbe tør for ideer til underholdning, og derfor har Stenaldercenter Ertebølle valgt at tilbyde gåture med poster undervejs. De kalder det ”Gå ud i historien”, og den første rute er blevet lagt op i dag, fredag den 5. februar. Planen er, at der bliver lagt ruter op hver fredag i februar og et stykke ind i foråret. Du kan finde ruterne på Stenaldercenter Ertebølles Facebook-side . -	Der er rigtig mange af os, der sidder derhjemme og hungrer efter oplevelser, og museerne er lukkede. Samtidig kan man sige, at historien udspiller sig jo i det danske landskab, og det er derfra vi kender historien. Derfor er det her en god mulighed for at blive klogere på det sted, man bor og dets historie, siger Louise Villadsen fra Stenaldercenter Ertebølle. Flinten synger Hvis man gerne vil ud i denne weekend, så er det en god idé at tage en lommelygte med. Ruten er nemlig lavet til at blive gået i mørke. På ruten når man forbi ni poster, der blandt andet byder på flintesang og tangsmagning. -	Jeg håber, at folk kommer ud og får en god oplevelse og røde kinder. Jeg håber, de bliver klogere på Vesthimmerland og på Vesthimmerlands historie, siger Louise Villadsen, centerleder ved Stenaldercenter Ertebølle. Ruterne bliver lagt op på Facebook hver fredag og forsvinder igen om mandagen. Fredagens rute er to kilometer lang, så mindre børn kan også følge med.

Opsummering:
Stenaldercenter Ertebølle har rykket formidlingen fra museet og ud i naturen. De næste weekender kan børnefamilier følge forskellige gå-ruter med poster, der lærer dem mere om stenaldertiden.